**მიკრო და მცირე ბიზნესის ხელშეწყობის პროგრამა - ხშირად დასმული კითხვები**

1. ***ვინ არიან თანადაფინანსების მიმღები პირები?***

*მოქმედი მეწარმე იურიდიული ან ფიზიკური პირები, რომლებიც აწარმოებენ პროდუქტს, რომელთა წლიური ბრუნვა არ აღემატება 500,000 ლარს და მათი ადგილსამყოფელი (იურიდიული მისამართი) და ფუნქციონირების ადგილი ქალაქ თბილისის მუნიციპალიტეტია.*

1. ***რა მიმართულებების თანადაფინანსებას ითვალისწინებს პროგრამა?***

*თანადაფინანსებას ექვემდებარება, როგორც პროდუქციის დასამზადებლად საჭირო აღჭურვილობა/მანქანა-დანადგარები/ტექნოლოგია, ისე პროდუქციის დამუშავებისა და დამატებული ღირებულების შექმნისთვის საჭირო სხვა კატეგორია.*

1. ***რა არის დამატებული ღირებულება?***

*დამატებული ღირებულების შექმნა გულისხმობს ძირითადი საშუალებების გამოყენებით ნედლეულის ან შუალედური პროდუქტის დამუშავების შედეგად საქონლის ღირებულების ზრდას.*

***მაგალითი N 1:*** *ხე -ფიცარი - ავეჯი*

*პროცესი: ჭრა, შრობა, დამუშავება, ფორმირება, აწყობა*

***მაგალითი N 2:*** *რძე - იოგურტი*

*პროცესი: პასტერიზაცია, ფერმენტაცია, შეფუთვა*

*პროდუქტები დამუშავების შედეგად იძენს მეტ ღირებულებას.*

1. ***როგორ ხდება საპროექტო განაცხადის წარდგენა?***

*თანადაფინანსების მისაღებად დაინტერესებულმა პირმა, წერილობითი განცხადებით უნდა მიმართოს ქალაქ თბილისის მუნიციპალიტეტის მერიის ეკონომიკური განვითარების საქალაქო სამსახურს, ქალაქ თბილისის მუნიციპალიტეტის მერიის ოფიციალურ ვებ-გვერდზე პროექტის დაწყების შესახებ ინფორმაციის გამოქვეყნებიდან 15 (თხუთმეტი) კალენდარული დღის ვადაში, რომელსაც თან დაურთავს სრულყოფილად შევსებულ საპროექტო განაცხადს.*

*საპროექტო განაცხადს, აგრეთვე უნდა დაურთოს მოთხოვნილი სავალდებულო დოკუმენტაცია. განსხვავებულ ფორმატში შევსებული ან არასრულად შევსებული განაცხადი არ განიხილება.*

1. ***სავალდებულო მოთხოვნები***

* *დაფუძნებული - 2023 წლის 1 აგვისტომდე;*
* *ქალაქ თბილისის მუნიციპალიტეტის ტერიტორიაზე საქმიანობის პერიოდი - არანაკლებ 2 წელი;*
* *ბრუნვა - არანაკლებ მოთხოვნილი თანხის 50% ბოლო 2 წლის განმავლობაში, წლიური არაუმეტეს 500,000 ლარისა;*
* *დაინტერესებული პირი არ უნდა იყოს რეგისტრირებული აღსრულების ეროვნული ბიუროს მოვალეთა რეესტრში (იურიდიული პირის შემთხვევაში, აღნიშნული მოთხოვნა ვრცელდება ასევე მის მეწილეებზე), არ უნდა ჰქონდეთ საქართველოს კანონმდებლობის შესაბამისად საგადასახადო დავალიანება და მათ მიმართ არ უნდა მიმდინარეობდეს გადახდისუუნარობის საქმის წარმოება, ასევე არ უნდა იყოს ლიკვიდაციის პროცესში;*
* *თანადაფინანსებაში თანამონაწილეობის დადასტურება (განაცხადის ფორმაში);*
* *დადასტურება, რომ თანადაფინანსების ობიექტის მიღებიდან 2 თვის ვადაში განხორციელდება მისი ექსპლუატაციაში მიღება. ხოლო, აღნიშნული ობიექტის მიღებიდან 2 წლის ვადით, იგი არ დაექვემდებარება რეალიზაციას (განაცხადის ფორმაში);*
* *მიმდინარე სამეწარმეო პროფილის 2 წლის ვადით შენარჩუნების დადასტურება (განაცხადის ფორმაში).*

1. ***სავალდებულო დოკუმენტაცია***

* *განცხადება დაფინანსების მოთხოვნის თაობაზე;*
* *სრულყოფილად შევსებული და ხელმოწერილი განაცხადის ფორმა;*
* *დოკუმენტი, რომელიც ადასტურებს, რომ დაინტერესებული იურიდიული/ფიზიკური პირის ადგილსამყოფელი (იურიდიული მისამართი) და ფუნქციონირების ადგილი არის ქალაქ თბილისის მუნიციპალიტეტი;*
* *ამონაწერი არასამეწარმეო (არაკომერციული) იურიდიული პირების რეესტრიდან;*
* *ცნობა შემოსავლების სამსახურიდან გადასახადის გადამხდელად რეგისტრაციის შესახებ;*
* *ცნობა შემოსავლების სამსახურიდან საგადასახადო დავალიანების შესახებ;*
* *ცნობა საბანკო ანგარიშების/ბრუნვის შესახებ. ბრუნვის (არანაკლებ მოთხოვნილი თანხის 50% ბოლო 2 წლის განმავლობაში, წლიური არაუმეტეს 500,000 ლარისა) დამადასტურებელი დოკუმენტი(ები);*
* *ცნობა/სერთიფიკატი მეწარმის შესაბამისი სტატუსის შესახებ;*
* *ინვოისები და გარანტიის დამადასტურებელი დოკუმენტი (არანაკლებ 3, მიმწოდებელი კომპანიის საკონტაქტო ნომერთან ერთად). თანადაფინანსების გამცემი იტოვებს უფლებას გადაამოწმოს წარმოდგენილი დოკუმენტები და დაინტერესებულ პირს მოსთხოვოს თანადაფინანსების ობიექტის მწარმოებლისა და მიმწოდებლის ფასები;*
* *წარმოებული პროდუქციის ექსპორტთან დაკავშირებული შესაბამისი დამადასტურებელი დოკუმენტი (ასეთის არსებობის შემთხვევაში);*
* *უფლებამოსილი პირის პირადობის მოწმობა/პასპორტი;*
* *ანგარიშის ნომერი, რომელზეც თანადაფინანსების მიღების შემთხვევაში მოხდება თანხის ჩარიცხვა;*
* *პროექტის განმახორციელებელი პირების რეზიუმეები (საჭიროების შემთხვევაში მე-2 ეტაპზე).*

1. ***რამდენია მოთხოვნილი თანადაფინანსების მოცულობა?***

*მიმდინარე თანადაფინანსების ფარგლებში, მოთხოვნილი თანხის მაქსიმალური ოდენობა განსაზღვრულია 20,000 ლარით.*

1. ***როგორია თანადაფინანსებაში განმცხადებლის თანამონაწილეობის პროპორციულობა?***

* *5,000 ლარის ჩათვლით - მოთხოვნილი თანხის 10%*
* *5,001 - 20,000 ლარის ჩათვლით - მოთხოვნილი თანხის 15%*

1. ***კრიტერიუმები***

*ბენეფიციართა შერჩევა განხორციელდება კონკრეტული კრიტერიუმების მიხედვით, რომლებიც ეფუძნება პროგრამის მიზნებსა და მხარდაჭერის ეფექტიანობას. შერჩევისას უპირატესობა მიენიჭება იმ კანდიდატებს, რომელთაც აქვთ აქტიური საწარმო და წარმოადგენენ რეალურ კონსტრუქციულ გეგმას იმ დანადგარის ან აღჭურვილობის შესაძენად, რომელიც არსებითად გააუმჯობესებს მათ საქმიანობას.*

*განსაკუთრებული ყურადღება დაეთმობა იმ განაცხადებს, სადაც მკაფიოდ ჩანს, რომ ინვესტიცია გააუმჯობესებს პროდუქციის ხარისხს ან გაზრდის წარმოების მოცულობას და შექმნის დამატებულ ღირებულებას - პროდუქტის ხაზის დანერგვა, არსებული პროდუქტის გაუმჯობესება, ან საწარმოო პროცესის ოპტიმიზაცია.*

1. ***რა ფორმით ეცნობება განმცხადებელს თანადაფინანსების მიღების თანხმობის/უარის შესახებ?***

*ქალაქ თბილისის მუნიციპალიტეტის მერიის შესაბამისი სამსახური უზრუნველყოფს განმცხადებლისთვის ოფიციალური წერილის გაგზავნას, მის მიერ განაცხადში მითითებულ მისამართზე.*

1. ***დაფინანსების მიღება***

*თანადაფინანსების გამცემ შესაბამის სამსახურსა და ბენეფიციარს შორის პროექტის განხორციელებასთან დაკავშირებული საკითხები წესრიგდება მათ შორის გაფორმებული ხელშეკრულებით.*

*თანადაფინანსების მისაღებად, დაინტერესებულმა პირმა ოფიციალური სახით უნდა წარმოადგინოს თანხის გადახდის დამადასტურებელი ქვითარი და თანადაფინანსების ობიექტის გადაცემის შესახებ მიმწოდებელთან გაფორმებული მიღება-ჩაბარების აქტი.*

*აღნიშნული დოკუმენტაციის წარმოდგენის შემდეგ, განხორციელდება თანხის გადარიცხვა ბენეფიციართან.*

1. ***მონიტორინგი***

*ბენეფიციარი ვალდებულია, თანადაფინანსების მიღების შემდეგ ქალაქ თბილისის მუნიციპალიტეტის მერიაში განაცხადის სახით წარმოადგინოს 3 (სამი) და 12 (თორმეტი) თვიანი პროგრეს ანგარიშები საანგარიშო პერიოდის გასვლიდან არაუმეტეს 20 კალენდარული დღის ვადაში.*

*თანადაფინანსების გამცემი, უფლებას იტოვებს ნებისმიერ დროს განახორციელოს ვიზიტი დაინტერესებულ პირთან.*